Matovič, Igor, poslanec NR SR (2019-09-13):
Keďže som nedokázal reagovať na všetko vo faktickej otázke (poznámke, pozn. red.), chcem ešte z vystúpenia Petra Pellegriniho reagovať na dve jeho, alebo na jeden podnet, ktorý povedal, že vyprosím si, že ja sa vysmievam poctivým policajtom, prokurátorom a sudcom. To je takisto vec, ktorej Peter Pellegrini úmyselne sa snaží posunúť skutočnosť úplne inde, ako som ju komunikoval opakovane. Povedal som, že tým, že hovorí, že potrebuje dôkaz, polodôkaz, alebo teda niečo, o čo by sa mohol oprieť, že tým sa vysmieva poctivým policajtom, prokurátorom a sudcom, ktorí o tom rozhodli, že Jankovskej bude odobratý mobil. Čiže považoval som to za dôležité, aby som vystúpil, lebo tak ako Peter Pellegrini veľmi, veľmi dobre vie, že podsunutím takejto lži by to zostalo vypovedané, tak ja potrebujem to opraviť, že som mu nevyčítal, že sa vysmieva v niečom inom. Ja som rád, bodaj by dal priestor poctivým policajtom, prokurátorom a sudcom. Ale opäť je tu konflikt medzi rečami a skutkami. Reči boli o tom vždy aj pri programovom vyhlásení vlády, aj kedykoľvek inokedy, keď vystupoval, o tom, ako dá priestor orgánom činných v trestnom konaní na nezávislosť, ale vtedy, keď mal rešpektovať ich rozhodnutie v prípade odobratia mobilu ich človeku, Monike Jankovskej, vtedy ich rozhodnutie neakceptoval a považoval to za zdrap papiera. Vtedy to preňho nebol dôkaz. Čiže nezávislé rozhodnutie policajtov, prokurátorov a sudcu, ktorý súhlasil s odobratím mobilu alebo mobilov, lebo však bolo ich tam viac, Peter Pellegrini nepovažoval za dôkaz a toto je vysmievanie sa a pohŕdaním prácou týchto ľudí, poctivých policajtov, sudcov a prokurátorov. A keď teda hovorí, teraz sme tu počuli znova dnes taký posledný konštrukt, že predsa nemôžete odvolať niekoho, kto odstúpil, to sa nedá, kde nás zosmiešňoval, že vlastne my ho obviňuje z toho, že vlastne, že my sme chceli od neho, aby odstupovala Monika Jankovská, keď už bola odstúpená, a my ho vlastne skrz taký blud ideme navrhovať odvolať. Nie. Desať dní trvalo, kým Monika Jankovská od-stú-pi-la, a Peter Pellegrini počas tých desať dní, kedy sa mohol správať ako premiér, sa správal ako pobočník Moniky Jankovskej. De facto ako pobočník alebo ochranca mafie na najvyššom poschodí ministerstva spravodlivosti. Čiže, pán premiér, neposúvajte význam dnešného odvolávania tam, kam by ste chceli, aby bol, ale bavme sa stále o faktoch. A keď ste povedali, za vládu mám zodpovednosť ja, aj za odchody, presne o tom my hovoríme, presne o tom je návrh tohto alebo zdôvodnenie dnešného odvolávania, že hovoríme, že ste boli zodpovedný za to. Áno, aj z kompetenčného zákona jednoznačne vám vyplýva, že máte zodpovednosť aj za riadnu činnosť ostatných ministerstiev. To znamená aj za činnosť štátneho tajomníka. Máte zodpovednosť a povinnosť chrániť dobré meno ministerstva spravodlivosti. A vy ste zlyhali. Preto sme navrhli vás odvolať, lebo desať dní ste neboli schopný konať. A v takejto situácii, pri takýchto závažných informáciách ste mali konať do minúty. Dobre, do tých troch minút, čo povedal Fico. Dobre, do dňa. Dobre, do troch dní. Dobre, do sedem dní. Ale vy ste neboli schopný konať desať dní. Preto sme dali návrh na vaše odvolanie. Čiže nesnažte sa teraz vyviniť a z toho nejako vyšmyknúť. Ste dobrý demagóg, beriem, fajn, ale pravda je taká, ako som povedal.